**NACIONALINĖ ŠVIETIMO AGENTŪRA**

 **ŠAKIŲ „VARPO“ MOKYKLOS VEIKLOS**

**TEMINIO IŠORINIO VERTINIMO ATASKAITA**

2023-06-14 Nr. A-78

Vilnius

**ĮVADAS**

**Vizito laikas** – 2023 m. gegužės 15–19 d.

**Išorinio vertinimo tikslas** – įvertinti kokybės krepšelį gavusios mokyklos padarytą pažangą.

Šakių „Varpo“ mokyklos teminis išorinis vertinimas atliktas vadovaujantis Mokyklų, siekiančių gauti kokybės krepšelį, skirtą mokinių ugdymosi pasiekimams gerinti, sąrašu, patvirtintu Lietuvos Respublikos švietimo, mokslo ir sporto ministro 2021 m. liepos 22 d. įsakymu Nr. V-1321 „Dėl Mokyklų, siekiančių gauti kokybės krepšelį, skirtą mokinių ugdymo pasiekimams gerinti, sąrašo patvirtinimo“, Lietuvos Respublikos švietimo, mokslo ir sporto ministro 2018 m. rugpjūčio 28 d. įsakymu Nr. V-707 „Dėl Kokybės krepšelio skyrimo bendrojo ugdymo mokykloms tvarkos aprašo patvirtinimo“, Lietuvos Respublikos švietimo, mokslo ir sporto ministro 2023 m. sausio 4 d. įsakymu Nr. V-15 „Dėl mokyklų, vykdančių bendrojo ugdymo programas, veiklos teminio išorinio vertinimo, organizuojamo 2023 metų I pusmetį, vertinimo temos, klausimų ir rodiklių nustatymo“, Mokyklų, vykdančių bendrojo ugdymo programas, veiklos išorinio vertinimo organizavimo ir vykdymo tvarkos aprašu, patvirtintu Lietuvos Respublikos švietimo, mokslo ir sporto ministro 2007 m. balandžio 2 d. įsakymu Nr. ISAK-587 „Dėl Mokyklų, vykdančių bendrojo ugdymo programas, veiklos išorinio vertinimo organizavimo ir vykdymo tvarkos aprašo patvirtinimo“.

Vertinant mokyklos padarytą pažangą analizuoti šie dokumentai ir šaltiniai: 2021 m. ir 2022 m. Nacionalinių mokinių pasiekimų patikrinimų (toliau – NMPP), mokinių pasiekimų ir pažangos suvestinės, Švietimo valdymo informacinėje sistemoje (toliau – ŠVIS) kaupiami duomenys (ir būtinųjų stebėsenos rodiklių reikšmės), mokyklos interneto svetainėje skelbiama informacija, 2022 metųVeiklos tobulinimo planas, 2022  metų tarpinė mokyklos veiklos plano įgyvendinimo ataskaita, 2022 m. Veiklos tobulinimo plano patikslinimas, 2022 metų mokyklos veiklos kokybės įsivertinimo rezultatai, direktoriaus 2021 ir 2022 metų metinės veiklos ataskaitos, Strateginis veiklos planas 2022–2024 m., 2022 ir 2023 metų veiklos ir 2021–2022 m. m. ir 2022–2023 m. m. ugdymo planai, mokyklos 2021 m. ir 2022  m. veiklos ataskaitos, įvairūs mokyklos kasdienės veiklos dokumentai (posėdžių protokolai, ilgalaikiai planai, tyrimų ataskaitos, mokinių pažangos stebėsenos anketos ir kt.). Priimant vertinimo sprendimus remtasi per vizitą vykusių vertintojų su mokyklos vadovais, mokytojais, mokiniais, mokinių tėvais, darbuotojais pokalbių metu surinkta informacija, vertinimo metu stebėtų 76 (vertinta 74, N=74) ugdomųjų veiklų (pamokų, neformaliojo švietimo užsiėmimų ir kitų veiklų), mokyklos vidaus ir išorės erdvių stebėjimu, jų funkcionalumo ir panaudojimo įvertinimu.

1. **MOKYKLOS KONTEKSTAS**

Šakių „Varpo“ mokykla įgyvendina pradinio ir pagrindinio I dalies ugdymo programas. ŠVIS 2022  metų rugsėjo 1 d. duomenimis, mokykloje mokosi 796 mokiniai, veikia 35 klasių komplektai. Per pastaruosius trejus metus mokinių skaičius mokykloje nežymiai svyravo – šiais mokslo metais 22  mokiniais padidėjo. Mokykloje mokosi ne tik Šakių mieste, bet ir aplinkiniuose kaimuose gyvenantys mokiniai. Į mokyklą ir iš jos į namus mokykliniais autobusais, visuomeniniu ar kitokiu transportu pavežami 165 (apie 21  proc.) mokiniai.

Šakių „Varpo“ mokykloje, ŠVIS 2022 m. rugsėjo 1 d. duomenimis, mokosi 51 specialiųjų ugdymosi poreikių (toliau – SUP) turintis mokinys, 21 iš jų turintys didelių, 1 – labai didelių specialiųjų ugdymosi poreikių (1 mokinys ugdomas pagal individualizuotą ugdymo programą). Pagalbą šiems mokiniams teikia pagalbos mokiniui specialistų komanda – 2 socialinės pedagogės, specialioji pedagogė, logopedė, psichologė ir psichologės asistentė, mokytojo padėjėjai (8 etatai, iš jų 4 etatai finansuojami iš „Kokybės krepšelio“ projekto); pagalbos teikimą koordinuoja Vaiko gerovės komisija (toliau – VGK). ŠVIS duomenimis, pagalbos specialistų, tenkančių 100 mokinių, skaičiaus rodiklis – 0,62, mažesnis už Lietuvos (0,81) ir Šakių r. savivaldybės (1,02) rodiklius. Mokykloje dirba visų mokomųjų dalykų mokytojai specialistai. Iš jų – 42 (64,6  proc.) mokytojai metodininkai, 22 (33,8 proc.) vyresnieji mokytojai.

Kokybiškam ugdymo procesui organizuoti patalpų iš esmės užtenka, nors ugdymui panaudojamos visos turimos patalpos. Mokyklos vidaus erdvės tvarkingos, jaukios, rūpestingai prižiūrimos, puošiamos įvairiais meno kūriniais, mokinių ir mokytojų darbais; mokyklos aplinka taip pat nuosekliai prižiūrima, puoselėjama, įrengtas amfiteatras, skirtas įvairiems kultūrinėms bei mokomosioms veikloms organizuoti, tinkamas ir pamokoms vesti. Ugdymo priemonėmis mokykla apsirūpinusi gerai, be to, iš „Kokybės krepšelio“ (toliau – KK) projekto finansavimo įsigijo naujų, šiuolaikiškų ugdymo priemonių: įrengtas IT kabinetas su 30 nešiojamų kompiuterių, nupirkta 250 planšetinių kompiuterių su krovimo stotelėmis pradinių klasių mokiniams, atnaujintos 45 mokytojų darbo vietos (įsigyti 33  kompiuteriai su programine įranga ir 29 daugiafunkciai spausdintuvai), įrengta 16 vietų gamtamokslinė laboratorija, įsigytos kompiuterinės programos pamokoms ir kt. Ugdymo priemonės suplanuotos ir įsigytos atsižvelgiant į projekto tikslą ir numatytus uždavinius – sėkmingam projekto įgyvendinimui.

Šakių „Varpo“ mokyklos direktorius šiai ugdymo įstaigai vadovauja nuo 2021 metų. Direktoriaus metinės veiklos užduotys siejasi su strateginiais mokyklos dokumentais, veiklos planais. 2021 metų užduotys buvo orientuotos į ugdymo(si) proceso tobulinimą, pozityvių nuostatų įtraukiojo ugdymo atžvilgiu stiprinimą. 2022 metų direktoriaus metinės veiklos užduotys iš dalies buvo susietos su pradėtu įgyvendinti KK projektu – „patrauklios ir saugios aplinkos kūrimas mokinių ugdyme“, „efektyvus materialinės bazės panaudojimas ugdymo procese“ ir kt. Abiejų metų veiklos užduočių įgyvendinimas buvo įvertintas „labai gerai“. 2023 metų veiklos užduotys taip pat susietos su KK projekto veiklų įgyvendinimu – „reflektavimo sistemos „Reflectus“ bei kitų įsivertinimo įrankių ir metodų efektyvus panaudojimas mokykloje, „pagalbos mokiniui specialistų komandos papildymas“ ir kt. Atsižvelgiant į tai, kad direktorius savo metines veiklos užduotis įgyvendina labai gerai, galima daryti prielaidą, jog KK projekte numatytos veiklos bus įgyvendintos, projekto uždaviniai bus pasiekti.

Šakių „Varpo“ mokyklos veiklos pažangai, ugdymo proceso kokybės gerinimui teigiamą įtaką daro ir tinkamas mokyklos savininko dėmesys – dalykinė bei metodinė pagalba, konsultavimas įvairiais ugdymo organizavimo klausimais, paskatinimas dalyvauti projektuose bei finansavimas kokybiškam mokyklos ugdymo procesui ir tinkamoms ugdymo(si) sąlygoms užtikrinti. Galima teigti, jog savininko dėmesys ir pagalba padės užtikrinti mokyklos pažangos tvarumą.

Vertinimo metu mokykloje vyko įprastinis ugdymo procesas, jokių nenumatytų aplinkybių ar veiklos sutrikimų nebuvo. Nors vertinimo savaitę susirgo dvi mokytojos, mokykloje ir už jos ribų vyko įvairūs renginiai, kuriuose dalyvavo dalis mokytojų ir skirtingų klasių mokinių, tačiau ugdymo procesas buvo tinkamai pakoreguotas, todėl jo kokybei bei išoriniam vertinimui jokios įtakos tai neturėjo. Mokyklos veikla buvo vertinama atsižvelgiant į KK projekto Veiklos tobulinimo plane (toliau – VTP) numatytą tikslą, uždavinius bei suplanuotas ir įgyvendinamas veiklas. Vertinimo metu pagrindinis dėmesys buvo skiriamas KK projekto metu tobulinamiems veiklos aspektams – įvairių klasių ir įvairių ugdymosi poreikių mokinių asmeninei pažangai, veiksmingam ugdymo turinio individualizavimui ir diferencijavimui, mokinių skaitmeninių ir pažintinių kompetencijų gilinimui ugdymo(si) procese. Į tai buvo atsižvelgiama išskiriant stipriuosius aspektus, užtikrinančius KK projekto įgyvendinimo sėkmingumą, labiausiai skatinančius mokyklos pažangą, veiklos kryptingumą bei kuriančius pagrindą mokyklos pažangos tvarumui užtikrinti; taip pat ir tobulintinus aspektus, kur mokykla padariusi pažangą, įgyvendindama projektą, tačiau ir toliau vertėtų stiprinti ir plėtoti, norint pasiekti suplanuotą pažangą ir užtikrinti jos pastovumą bei tvarumą.

1. **MOKYKLOJE UŽTIKRINAMOS PAŽANGOS KRYPTINGUMO IR VEIKLOS TVARUMO STIPRIEJI IR TOBULINTINI ASPEKTAI**

**Stiprieji mokyklos veiklos aspektai**

1. Klasės valdymas orientuotas į prasmingą mokymąsi pamokoje (2.1. *Klasės valdymas*, 3 lygis).
2. Tikslingas šiuolaikinių ugdymo priemonių panaudojimas sudaro tinkamas sąlygas mokymuisi (3.1. *Optimalus išteklių panaudojimas*, 3 lygis).
3. Pasidalyta lyderystė užtikrina veiklos pokyčių tvarumą (3.2. *Pasidalyta lyderystė*, 3 lygis).
4. Mokyklos atvirumas skatina veiklos kokybės kaitą (3.6. *Atvirumas*, 3 lygis).
5. Pedagogų kompetencija įgalinasiekti šiuolaikinės pamokos kokybės (3.7. *Pozityvus profesionalumas*, 3 lygis).

**Tobulintini mokyklos veiklos aspektai**

1. Mokinių pasiekimų ir pažangos stebėsenos sistemingumas pamokoje (1.1. *Stebėsenos sistemingumas*, 2 lygis).
2. Vertinimo kriterijų aiškumas ir formų įvairovė pamokoje (1.1. *Pasiekimų ir pažangos pagrįstumas*, 2 lygis).
3. Mokymo(si) diferencijavimas ir individualizavimas, siekiant kiekvieno mokinio pažangos pamokoje (2.1. *Diferencijavimas, individualizavimas, suasmeninimas*, 3 lygis).
4. **ĮSIVERTINIMO VEIKSMINGUMO MOKYKLOS PAŽANGAI VERTINIMAS**

Šakių „Varpo“ mokykloje veiklos kokybės įsivertinimas vykdomas vadovaujantis šalyje 2016 m. patvirtinta įsivertinimo metodika. Įsivertinimą organizuoja ir įgyvendina 2021 m. direktoriaus įsakymu patvirtinta 7 žmonių Veiklos kokybės įsivertinimo grupė (toliau – VKĮG), kurios veiklą nuo 2022 m. rudens kuruoja naujai pradėjusi dirbti direktorės pavaduoja ugdymui.

Įsivertinimas vykdomas pagal iš anksto parengiamą planą, įsivertinimui kiekvienais mokslo metais (išskyrus 2021–2022 m. m., kai dėl vadovų kaitos įsivertinimas nebuvo vykdomas) pasirenkami vis kiti rodikliai. 2020–2021 m. m. analizuota „Lyderystė ir vadyba. Perspektyva ir bendruomenės susitarimai; Mokyklos kultūra“. Buvo vykdomos mokytojų, mokinių ir tėvų apklausos, duomenys analizuojami, rengiamos išvados ir rekomendacijos, jos pristatomos Mokytojų tarybos posėdyje birželio mėnesį (kitur įsivertinimo duomenys neviešinami). Pagal pateiktas rekomendacijas priimami atskiri sprendimai. Planuojant mokyklos veiklą, rengiant strateginius dokumentus, nusimatant strateginius tikslus, uždavinius paprastai naudojami įvairūs kiti duomenys – planų įgyvendinimo ataskaitos, politinių ir ekonominių veiksnių (PEST), stiprybių, silpnybių, galimybių ir grėsmių (SSGG), mokinių pažangumo, NMPP analizės. Pokalbyje VKĮG nariams sunkai sekėsi įvardinti įsivertinimo proceso paskatintus mokyklos veiklos pokyčius. Iš surinktų duomenų galima teigti, jog veiklos kokybės įsivertinimo procesas iki šiol darė vidutinišką įtaką mokyklos pažangai ir ugdymo kokybės tobulinimui – bendruomenės požiūris ir įsivertinimo proceso įtakos mokyklos veiklos tobulinimui suvokimas nevienareikšmis, įsitraukimas į procesus vidutiniškai aktyvus, duomenų panaudojimas sprendimų priėmimui ir veiklos kokybės tobulinimui nesistemingas.

Pasikeitus mokyklos vadovams požiūris į įsivertinimo procesus keičiasi. Įgyvendinant KK projektą VKĮG skirta užduotis surinkti informaciją ir įvertinti mokyklos veiklos ir ugdymo kokybinį pokytį. Todėl VKĮG 2022–2023 m. m. atlieka dviejų sričių (1. Rezultatai – 1.2. Pasiekimai ir pažanga; 2. Ugdymas(is) ir mokinių patirtys – 2.1. Ugdymo(si) planavimas, 2.2. Vadovavimas mokymuisi) teminį įsivertinimą. Jau atliktos mokytojų ir mokinių apklausos, duomenys apibendrinti, išvados ir rekomendacijos pristatytos Mokytojų tarybos posėdyje 2023 m. vasario mėnesį. Šiuo metu tebevykdoma mokinių tėvų apklausa. Ją užbaigus gegužės mėnesio pabaigoje, apibendrinti duomenys bus pristatyti mokytojams birželio mėnesio posėdyje. Iš surinktų duomenų galima daryti išvadą, jog, pasikeitus mokyklos vadovybei ir atnaujinus VKĮG sudėtį, dėmesys įsivertinimo procesams mokykloje didėja. Tikėtina, kad šiuo metu atliekamas teminis vertinimas padės objektyviai įsivertinti mokyklos pažangą įgyvendinant KK projektą, o surinkti duomenys paskatins priimti sprendimus tolesnei mokyklos kaitai bei veiklos kokybės gerinimui.

**4. MOKYKLOJE UŽTIKRINAMOS PAŽANGOS KRYPTINGUMO IR VEIKLOS TVARUMO VERTINIMAS**

Šakių „Varpo“ mokykla projekto KK veiklos VTP įgyvendina nuo 2022 m. vasario mėnesio. Per projekto įgyvendinimo laikotarpį, nuosekliai siekdama savo užsibrėžto tikslo, vykdo suplanuotas veiklas (buvo organizuoti mokymai mokytojams, įsigytos IT priemonės ir programos ugdymui, įrengtas IT kabinetas, gamtamokslinė laboratorija, 6 ir 7 klasėms vedamos pamokos su „Scoolsy“ sistema, organizuojamos konsultacijos mokiniams ir kt.). Įsigyjant įvairias priemones buvo sutaupyta lėšų, todėl pakoreguotas KK planas, už sutaupytas lėšas numatyta įsigyti daugiau ugdymo priemonių bei įrangos. Apibendrinus vertinimo metu surinktus duomenis galima teigti, kad KK projekto įgyvendinimo metais padaryta pažanga visose vertintose (1. Rezultatai, 2. Ugdymas(is) ir mokinių patirtys, 3. Lyderystė ir vadyba) srityse. Šakių „Varpo“ mokyklos pažangą ir tvarumą labiausiai užtikrina tinkamas išteklių naudojimas (3.1. Perspektyva ir bendruomenės susitarimai, 3 lygis), pasidalyta lyderystė (3.2. Lyderystė, 3 lygis), mokyklos atvirumas (3.6. Mokyklos tinklaveika, 3 lygis), mokytojų kompetencija (3.7.  Kompetencija, 3 lygis) ir tinkamas klasių valdymas (2.1. Ugdymo(si) organizavimas, 3 lygis).

Kai kurie Šakių „Varpo“ mokyklos veiklos aspektai (3.3. Mokyklos savivalda – 3 lygis; 3.5.  Bendradarbiavimas su tėvais, 3 lygis, 3.6. Mokyklos tinklaveika (*Prasmingumas)* – 3 lygis) nesiejami su mokyklos VTP įgyvendinimu (plane nenumatytas nei tiesioginis, nei netiesioginis vaidmuo suplanuotose veiklose) ir neturi ryškesnės įtakos mokyklos pažangai minėto plano kontekste, todėl šioje ataskaitoje detaliai neaprašomi.

**4.1. Kaip mokykla įgyvendina mokyklos veiklos tobulinimo planą?**

**4.1.1. Mokyklos veiklos tobulinimo planas**

Šakių „Varpo“ mokyklos VTP šiuo metu yra baigiamojoje įgyvendinimo stadijoje. VTP tinkamai orientuotas į veiklos kokybės tobulinimą, mokinių pasiekimų pagerinimą bei ilgalaikę mokyklos pažangą. Plano tikslas („siekti įvairių ugdymosi poreikių turinčių mokinių asmeninės pažangos“), uždaviniai („sudaryti sąlygas mokiniams siekti asmeninės pažangos veiksmingiau individualizuojant ir diferencijuojant ugdymo turinį“ ir „sudaryti sąlygas mokiniams gilinti skaitmenines ir pažintines kompetencijas“) ir veiklos suplanuotos atsižvelgiant į surinktus ir išanalizuotus įvairius mokinių mokymosi pasiekimų duomenis bei 2017 metais atlikto visuminio išorinio vertinimo metu išskirtas tobulintinas sritis. Tikslinės projekto grupės ir dalykai – visi mokiniai, kalbos, matematika, informacinės technologijos ir gamtos mokslai – pasirinkti įvertinus strateginius mokyklos tikslus bei veiklos tobulinimo kryptis. Tikslui ir uždaviniams pasiekti numatytos tinkamos veiklos – mokytojų kvalifikacijos tobulinimas, apsirūpinimas šiuolaikinėmis ugdymo priemonėmis ir programomis, jų naudojimas ugdymo procese, IT kabineto ir gamtamokslinės laboratorijos įrengimas, ugdymo turinio individualizavimas ir diferencijavimas, pagalbos mokiniams teikimas. Lėšos suplanuotos ir paskirstytos tikslingai VTP numatytų veiklų įgyvendinimui.

Išanalizavus vertinimo metu surinktus duomenis galima teigti, jog Šakių „Varpo“ mokyklos KK projekto VTP tinkamai orientuotas į ilgalaikę pažangą (visų mokinių pasiekimų gerėjimą), ištekliai paskirstyti racionaliai (tobulinamų dalykų mokymui ir mokinių kompetencijų ugdymui), sėkmingai įgyvendintos veiklos gali užtikrinti suplanuotus kokybinius pokyčius (tinkama pedagogų kompetencija ir tikslingas kvalifikacijos tobulinimas), o veiklų tęstinumas po projekto gali užtikrinti pažangos pastovumą ir tvarumą (lyderystė ir bendruomenės narių įsipareigojimas susitarimams).

**4.1.2. Mokyklos veiklos tobulinimo plano / planų įgyvendinimo vertinimas**

|  |  |
| --- | --- |
| **Rodiklis, vertinimo lygis** | **Vertinimo pagrindimas** |
| 2.1. Ugdymo(si) organizavimas, 3 lygis | Šakių „Varpo“ mokykloje ugdymo(si) organizavimas vertinamas gerai, o klasės valdymas yra stiprusis mokyklos veiklos aspektas; įgyvendinant KK projektą diferencijavimas, individualizavimas, suasmeninimas patobulintas, vertinamas kaip potencialus, tačiau vis dar išlieka tobulintinas veiklos aspektas: * išanalizavus mokyklos dokumentus (2022–2023 m. m. ugdymo planą, 2022 metų įsivertinimo išvadas, Metodinės tarybos protokolus ir kitus dokumentus) paaiškėjo, kad pamokų kokybė periodiškai aptariamametodinėse grupėse, mokytojų tarybos posėdžiuose ir pasitarimuose;
* iš pokalbių su mokytojais, Mokyklos tarybos nariais paaiškėjo, kad įgyvendinant numatytas KK projekto veiklas, siekiant tobulinti ugdymo procesą, daug dėmesio skirta diferencijavimui, individualizavimui ir suasmeninimui pamokose (mokytojų mokymams, priemonių įsigijimui); vertintojai išgirdo patikinimą, kad „matosi pastangos keistis“. Nors teigta, jog diferencijavimą vykdo apie 70 proc. mokytojų (ši informacija iš mokyklos surinktų apklausos duomenų), tačiau mokyklos vadovai patvirtino, jog atskiro tyrimo nevykdo, tad tikroji situacija nėra tiksliai aiški. Iš pokalbių su mokiniais paaiškėjo, kad daugelis jų per pamokas gauna skirtingas užduotis, tačiau nedažnai. Mokiniai tvirtino, kad pamokos pasikeitė, kuomet pradėjo dirbti nauji mokytojų padėjėjai (KK projektas), suteikiantys pagalbą SUP turintiems mokiniams;
* iš vertintojų stebėtų 76 (74 vertintų) pamokų aišku, kad diferencijavimas, individualizavimas ir suasmeninimas kaip stiprusis pamokos aspektas stebėtas 33 pamokose (44,6 proc.), kaip tobulintinas – 21 pamokoje (28,4 proc.); daug dėmesio skirta individualizavimui – 7 pamokose (9,5 proc.), skirtingos užduotys skirtos 14 pamokų (18,9 proc.), SUP turintiems mokiniams teikta pagalba 25 stebėtose pamokose (33,8 proc.) ir tik 2 pamokose (2,7 proc.) skirtos užduotys gabesniems mokiniams;
* diferencijuotomis užduotimis pasižyminti „Scoolsy“ sistema naudota 7 pamokose (9,5 proc.); skaitmeninė aplinka „Eduka“ 15 pamokų (20,3 proc.); šiose pamokose buvo naudojamasi galimybe mokiniams skirti individualias (skirtingas) užduotis bei organizuoti mokymą pagal kiekvieno mokinio poreikius;
* prie ugdymo kokybės gerėjimo bei mokymo(-si) diferencijavimo patobulinimo prisidėjo KK projekto dėka teikiamos dalykinės konsultacijos. Atsižvelgiant į tai, kad mokykloje KK projekte daugiau dėmesio skirta diferencijavimui, individualizavimui ir suasmeninimui, tačiau mokytojai vis dar nepakankamai skiria dėmesio šiai veiklai pamokoje, ypač gabesniems mokiniams, todėl darytina išvada, kad diferencijavimas, individualizavimas ir suasmeninimas vis dar išlieka tobulintinas mokyklos veiklos aspektas, vertėtų jį ir toliau stiprinti.

Panagrinėjus mokytojų parengtus ilgalaikius planus, paaiškėjo, kad visi mokytojai suplanavę tarpdalykinę integraciją savo pamokose:* TAMO el. dienyne mokytojai fiksuoja įrašus apie tarpdalykinę integraciją savo pamokose; 40 mokytojų iš 65 iki šiol yra užfiksavę bent vieną tokį įrašą;
* iš pokalbių su mokiniais, mokytojais paaiškėjo, kad mokiniai patenkinti tarpdalykine integracija pamokose, daugelio jų manymu, jos pakanka. Mokytojai pastebėjo sėkmingus KK projekto eigoje vykdytų veiklų pavyzdžius, kuomet vyresnių klasių mokiniai padėjo apmokyti pradinių klasių mokinius dirbti su planšetiniais kompiuteriais, o už tai jiems buvo skiriamos socialinės valandos. Pagerėjo jaunesnių ir vyresnių mokinių tarpusavio santykiai, vyresni mokiniai jautėsi svarbūs bei naudingi. Tarpdalykinė integracija stebėta ir pamokose vertinimo metu; kaip stiprusis pamokos aspektas išskirtas 7 pamokose (9,5 proc.);
* KK projekto kontekste atsirado įvairesnių pamokų, jos vyksta kitose aplinkose (už klasės, mokyklos ribų). Iš pokalbių su mokytojais ir mokiniais paaiškėjo, kad pamokos vyksta Šakių miesto viešojoje bibliotekoje, „Zanavykų“ muziejuje, pasienio užkardoje, Šakių miesto gaisrinėje, fizinis ugdymas – J. Lingio parke ir kt. Mokiniai ir mokytojai džiaugėsi, galėdami mokytis iš KK lėšų įrengtoje kompiuterių klasėje, dėl pakankamo jų kiekio (30 kompiuterių) galėdami atlikti diferencijuotas užduotis naujai įsisavinamoje „Scoolsy“ sistemoje, o naujoje gamtamokslinėje laboratorijoje – galėdami atlikti praktinius bandymus. Mokytojai minėjo, kad pradinių bei 6–7 klasių mokiniai gali ugdyme kūrybingai naudotis naujai įsigytais planšetiniais kompiuteriais.

Klasės valdymas paveikus ir išskiriamas kaip stiprusis mokyklos veiklos aspektas:* išnagrinėjus mokyklos dokumentus, pasikalbėjus su mokyklos bendruomenės nariais aišku, kad mokykloje laikomasi bendrų susitarimų, skiriamas dėmesys mokinių elgesio bei žalingų įpročių prevencijai. Mokykloje patvirtintos Mokinio elgesio taisyklės, kurios reglamentuoja mokinio teises, pareigas ir atsakomybes; pasirašyta socialinės partnerystės sutartis su Sostinės vaikų ir jaunimo centru vykdyti projektą ,,Mokymas būti“; bendradarbiaujama su VšĮ ,,Vaikų linija“, kurios pagalba įdiegiama mokykloje prevencinė programa 1–8 klasių mokiniams ,,Friends“;
* iš „Smurto, patyčių prevencijos ir intervencijos vykdymo Šakių „Varpo“ mokykloje“ tvarkos aprašo aišku, kad daug dėmesio mokykloje skiriama patyčių prevencijai; daromos apklausos, kurios analizuojamos, o išvados naudojamos planuojant veiklą;
* 7–8 klasių mokiniai bei mokytojai budi koridoriuose. Iš pokalbių su mokytojais paaiškėjo, kad dėka KK projekto įsteigtų mokytojų padėjėjų etatų klasėse vaikų tarpusavio santykiai tapo geresni, o SUP turintys mokiniai klasėse pradėjo jaustis geriau;
* iš stebėtų ir įvertintų pamokų paaiškėjo, kad klasės valdymas kaip stiprusis pamokos aspektas vertintojų stebėtas 68 pamokose (91,9 proc.), iš jų 36 pamokose (48,6 proc.) jis orientuotos į mokymąsi, geri tarpusavio santykiai ir drausmė išskirta 9 pamokose (12,2 proc.) – tai sudarė palankias sąlygas mokinių įsitraukimui į tikslingą mokymąsi.

Remdamiesi sukauptais duomenimis vertintojai teigia, kad mokytojai, tinkamai valdydami klasę, organizuoja kokybišką ugdymosi procesą pamokose bei užtikrina geresnius rezultatus. Šakių „Varpo“ mokykloje KK projekto kontekste tinkamai organizuojamas ugdymo(si) procesas užtikrina sėkmingą mokyklos veiklos tobulinimo plano įgyvendinimą. |
| 3.1. Perspektyva ir bendruomenės susitarimai, 3 lygis | Mokyklos vizijos bendrumas ir veiklos kryptingumas potencialus. Nuoseklus mokyklos KK projekto VTP numatytų veiklų įgyvendinimas padeda pasiekti suplanuotus rodiklius ir nusimatytą rezultatų lygį:* mokyklos sutarta vizija orientuota į ateities perspektyvą ir pokyčius. Strateginio veiklos plano 2022–2024 m., KK projekto VTP, 2022 ir 2023 metų veiklos planų analizės duomenimis planai tarpusavyje dera. Strateginis planas yra rengtas anksčiau nei KK veiklos tobulinimo planas, todėl rengiant KK planą buvo atsižvelgta į strateginiame plane numatytus tikslus, o metiniai veiklos planai parengti pagal strateginį planą;
* mokyklos strateginis planas numato pagrindines veiklos perspektyvas ir prioritetus, telkiančius bendruomenės narius strateginiams tikslams įgyvendinti. Strateginiame veiklos plane 2022–2024 m. vienas iš tikslų – „Ugdyti kritiškai mąstančią, kūrybišką, esmines kompetencijas įgijusią asmenybę“ dera su vizijos nuostatomis „Mokykla – besimokanti ir bendradarbiaujanti bendruomenė, siekianti mokinių asmenybės brandos, bendrųjų ir dalykinių kompetencijų ugdymosi pažangos“*.* Pokalbio su mokytojais, mokiniais ir administracija metu išsiaiškinta, kad mokyklos bendruomenės nariai dalyvauja kuriant mokyklos perspektyvas, tariasi dėl ateities tikslų;
* Strateginis veiklos planas 2022–2024 m., 2022 ir 2023 metų veiklos planai parengti atsižvelgiant į mokyklos bendruomenės narių poreikius, pasiūlymus, turimus išteklius; laikantis kolegialaus bendradarbiavimo, viešumo principų. Atlikus 2022 ir 2023 metų veiklos ataskaitų analizę, galima teigti, kad daugelį išsikeltų strateginių tikslų, uždavinių ir veiklos krypčių – „šiuolaikinės pamokos tobulinimas, mokinių ugdymo diferencijavimo ir individualizavimo tobulinimas, mokinių mokymosi pažangos ir lankomumo stebėjimas“ – mokykla įgyvendina paveikiai;
* metinis veiklos planavimas vyksta laipsniškai: tikslai formuluojami atsižvelgiant į VKĮG rekomendacijas, mokyklos bendruomenės narių išsakytus lūkesčius, mokinių asmeninės pažangos rezultatus; vėliau veiklą planuoja šiais mokslo metais įkurta Metodinė taryba ir metodinės grupės bei pagalbos mokiniui specialistai. Toks planavimo principas sudaro sąlygas kiekvienam mokytojui įsitraukti į planavimo procesą ir tuo pačiu prisiimti atsakomybę už veiklos rezultatus;
* mokyklos bendruomenei KK projektas sudarė galimybes įgyti naujų kompetencijų, kurias palaipsniui taiko planuojant veiklas pamokoje, diferencijuojant ir individualizuojant ugdymo turinį, parenkant užduotis pagal mokinių gebėjimus ir poreikius, organizuojant patyriminį ugdymą(si) ir siekiant aukštesnių mokymosi rezultatų.

Apibendrinus surinktus duomenis galima daryti išvadą, kad mokyklos vizijos bendrumas ir veiklų kryptingumas yra paveikus. Daugelis KK veiklos tobulinimo plane numatytų veiklų nėra atsitiktinės. Mokykloje įgyvendinamas KK VTP sudarė galimybes papildyti ir praplėsti mokyklos išsikeltus tikslus, tobulinti ugdymo procesą siekiant aukštesnių mokinių mokymosi rezultatų.Optimalus išteklių paskirstymas yra tinkamas. Tikslingas turimų išteklių panaudojimas ugdymo(si) procese sudaro tinkamas sąlygas mokinių mokymuisi ir yra stiprusis mokyklos veiklos aspektas:* vykdant KK projektą mokykloje įsteigti 4 mokytojo padėjėjo etatai. Pokalbio su VGK, Metodinės tarybos nariais ir administracija metu išsiaiškinta, kad mokytojų padėjėjų atsiradimas padeda daugeliui SUP turinčių mokinių teikti reikalingą pagalbą, dėl ko sumažėjo šių mokinių elgesio problemos, vaikai tapo mažiau dirglūs, mažiau įvyksta konfliktinių situacijų, pagerėjo tarpusavio santykiai. Mokiniai aiškiai supranta, ką reikia atlikti pamokoje, noriai padeda vieni kitiems. Mokyklos logopedė, spec. pedagogė, psichologė, pradinių klasių mokytojos naudoja skaitmenines „Žiburėlio“ mokomąsias priemones SUP turintiems mokiniams pažinimo procesų lavinimui, skaitymo ir rašymo įgūdžių tobulinimui;
* mokykla KK projekto VTP nusimatė gerinti mokinių pasiekimus, atnaujinant ugdymo(si) aplinkas, įsigyjant priemones, kad pamoka taptų įdomesnė, patrauklesnė, šiuolaikiška ir sudarytų sąlygas mokiniams gilinti skaitmenines bei pažintines kompetencijas. KK projekto lėšomis įsigytos priemonės mokiniams sudaro galimybes ugdytis pažinimo, kūrybiškumo, bendradarbiavimo, komunikavimo ir skaitmenines kompetencijas. Naujai įrengtame IT kabinete (ir dar viename, vėliau mokyklos lėšomis įrengtame IT kabinete) naudojama „Scoolsy“ programa, kuri padeda mokiniui mokytis pagal jo galimybes ir pasiektą mokymosi rezultatą bei sudaro tinkamas sąlygas mokinių individualiam darbui bei spragų šalinimui. Šia programa naudojasi – 6a, 6b, 7c, 7d klasių mokiniai ir juose dirbantys lietuvių k., anglų k. ir matematikos mokytojai;
* įrengta 16 darbo vietų gamtamoksline laboratorija naudojasi visų klasių (įskaitant ir pradines) mokiniai pamokų bei neformaliojo ugdymo užsiėmimų metu. Atnaujintos 45 mokytojų darbo vietos sudaro sąlygas tinkamai pasiruošti pamokai bei šiuolaikiškai organizuoti darbą pamokoje. Mokykla įsigijo 250 planšetinių kompiuterių 2–4 klasių mokiniams, kurie aktyviai naudojami ugdymo procese darbui su skaitmeniniais vadovėliais, pratybomis, įsivertinimo įrankiais, mokymui(si) virtualiose aplinkose – tai padeda mokiniams ugdytis kūrybiškumo, pažinimo, skaitmenines kompetencijas;
* mokyklos vadovo ataskaitos duomenimis 95 procentai mokytojų pamokose naudoja projektorius, 90 procentų – interaktyvią lentą arba išmanųjį ekraną. Mokykla 100 procentų apsirūpinusi vadovėliais ir mokymo priemonėmis. Mokykla taip pat naudojasi Epamokos.lt paslaugomis. 53,4 procentų mokytojų naudoja skaitmeninę mokymo priemonę EDUKA, 10 procentų naudoja EMA pratybas;
* ugdymo(si) aplinkų vertinimo vidurkis stebėtose pamokose – 3,03. Labai gerai vertinta 18 (24,32 proc.), gerai – 40 (54,05 proc.) ir patenkinamai – 16 (21,63 proc.) stebėtų pamokų. Optimalų išteklių panaudojimą kaip stiprųjį pamokos aspektą vertintojai išskyrė 23 (31,08 proc.), kaip tobulintiną – 2 (2,7 proc.) pamokose. Pamokose, kuriose nustatyta šiuolaikinė mokymosi paradigma 13 (17,33 proc.), šio aspekto vertinimo vidurkis – 4, pamokose, kuriose bandoma dirbti šiuolaikiškai (41 pamoka – 54,67 proc.), šio aspekto vertinimas – 3,03, o kuriose nustatyta tradicinė mokymo paradigma (21 – 28 proc.), vertinimo vidurkis – 2,38;
* projekto KK įgyvendinimo metu sudarytos galimybės mokiniams lankyti įvairių dalykų konsultacijas. Mokytojai, mokiniai, mokinių tėvai ir administracija džiaugiasi, kad mokiniams sudarytos sąlygos konsultacijų metu šalinti esančias spragas, tai padeda gerinti mokinių mokymosi rezultatus. Jų teigimu, konsultacijos pasiteisino ir tikėtina, kad bus ieškoma lėšų ir jos bus vykdomos pasibaigus projektui, nes kuria pridėtinę vertę gerinant mokinių rezultatus.

Apibendrinę vertinimo metu surinktus duomenis vertintojai daro išvadą, kad daugelis iš KK projekto įsigytų priemonių tikslingai naudojamos ugdymo(si) procese ir tai sudaro sąlygas taikyti įvairius ugdymo būdus ugdymo proceso patrauklumui ir įdomumui, skatina mokinius pažinti, tyrinėti ir geriau įsisavinti nagrinėjamą medžiagą, padeda modernizuoti ugdymo procesą.  |
| 3.4. Veikimas kartu, 3 lygis | Šakių „Varpo“ mokykloje kolegialus mokymasis yra paveikus. Mokykla, įgyvendindama KK projektą, tobulino pedagogų profesines kompetencijas, mokėsi kartu ir vieni iš kitų, dalinosi patirtimis:* mokykloje yra patvirtinti Metodinės veiklos organizavimo nuostatai. Vienas iš dokumento uždavinių yra skleisti pedagogines ir metodines naujoves bei gerąją patirtį savo mokykloje, mieste ir respublikoje, plėtoti mokytojų dalykinį ir metodinį bendradarbiavimą;
* mokyklos mokytojai dalyvavo individualizavimo ir diferencijavimo mokymo programoje, darbo su „Reflectus“ programėle mokymuose. 13 mokyklos mokytojų (4 lietuvių k., 3 matematikos ir 6 anglų k.) tobulino skaitmeninio raštingumo kompetencijas, taikant diferencijuoto ir individualizuoto ugdymo modelį, naudojant internetinę sistemą „Scoolsy“. Mokyklos veiklos tobulinimo plane numatyta, kad šie mokytojai dalinsis patirtimi su kitais, vesdami atviras pamokas;
* mokytojai mokosi vieni iš kitų pagal modelį Kolega – kolegai. Pokalbyje su Metodine taryba paaiškėjo, kad šis modelis paskatino mokytojus daugiau tartis, atsirado bendrų veiklų, suaktyvėjo pradinių klasių ir dalykų mokytojų bendradarbiavimas. Stebėdami kolegų pamokas daugelis pildo stebėsenos formą, kurią bendru sutarimu planuoja keisti, tobulinti. Mokyklos administracija planuoja tęsti kolegialų pamokų stebėjimą, tačiau ne visos metodinės grupės tam pritaria;
* mokytojai bendradarbiauja organizuodami ir vesdami įvairias integruotas pamokas ir veiklas (tikybos – muzikos, chemijos – gamtos, lietuvių k. – informatikos ir kt.);
* mokyklos mokytojai dalinosi savo patirtimi skaitydami pranešimus respublikinėje konferencijoje ,,Šiuolaikinės pamokos vadyba ir aktyvus kiekvieno mokinio mokymasis“. Mokytojų skaitytuose pranešimuose buvo pristatomi šiuolaikinėse pamokose taikomi ugdymo metodai. Įrengus gamtamokslinę laboratoriją, joje, kaip ir numatyta VTP, pravedė atviras chemijos, biologijos ir fizikos pamokas rajono mokytojams.

Apibendrinę pokalbiuose, analizuotuose dokumentuose surinktą informaciją, vertintojai daro išvadą, kad Šakių „Varpo“ mokyklos VTP numatytas ir sėkmingai įgyvendinamas kolegialus mokymasis yra potencialus ir daro teigiamą įtaką pokyčiams. |
| 3.7. Kompetencija, 3 lygis | Pedagogų profesionalumas yra paveikus, turintis reikšmingos įtakos ugdymo(si) kokybei. Kartu tai yra viena iš esminių KK projekto mokyklos veiklos tobulinimo plano garantų ir vertinamas kaip stiprusis mokyklos veiklos aspektas:* mokykloje dirba aukštos kvalifikacijos ir ilgametę darbo patirtį turintys pedagogai. 61 iš 65 mokytojų turi virš 20 metų darbo stažą; 42 (64,6 proc.) – mokytojo metodininko kvalifikacinę kategoriją. Vertinimo metu vertintojai pastebėjo, kad mokyklos mokytojai gerai išmano savo ugdymo sritį bei dėstomus dalykus. Iš stebėtų pamokų atskirų aspektų įvertinimo vidurkių matosi tiesioginė pamokos kokybės sąsaja su mokytojų turima kvalifikacine kategorija – kuo aukštesnė mokytojo kvalifikacinė kategorija, tuo aukštesni pamokų įvertinimo vidurkiai (žr. 1 priedą, 1 pav.);
* stebėtų pamokų duomenimis, tik 28,0 proc. pamokų priskirtos tradicinio ugdymo paradigmai (vertinimo vidurkis – 2,39); net 54,7 proc. pamokų buvo bandoma dirbti šiuolaikiškai (vertinimo vidurkis – 2,88) ir 17,3 proc. pamokų buvo šiuolaikiškos (vertinimo vidurkis – 3,72) (žr. 1 priedą, 2 pav.). Šie duomenys rodo, kad daugelis mokyklos mokytojų pamokose dirba arba stengiasi dirbti inovatyviai ir šiuolaikiškai;
* iš pokalbių su mokytojais bei mokyklos vadovais paaiškėjo, kad šiais mokslo metais mokykloje įsteigta mokytojų Metodinė taryba skiria daug dėmesio gerosios patirties sklaidai, kuomet „Kolega – kolegai“ principu mokytojai stebi vieni kitų pamokas, analizuoja jas, bei aptaria. Mokytojai mokslo metų pabaigoje pildo savianalizės anketas, kurių duomenys naudojami būsimų mokyklos veiklų planavimui. Daugelis mokytojų naudoja iš KK projekto lėšų įsigytas mokymo priemones (žr. 8 psl.);
* KK projekto kontekste vykusiuose mokymuose mokytojai patobulino kvalifikaciją užduočių diferencijavimo, naujų mokymo metodų taikymo srityje, IT naudojimo ugdyme (plačiau apie tai – rodiklio 3.8. aprašyme) ir įgytas žinias taiko pamokose; dėl to pamokos tampa šiuolaikiškomis, mokiniams patrauklesnėmis, skatinančiomis jų įsitraukimą į mokymąsi.

Apibendrinus informaciją daroma išvada, kad Šakių „Varpo“ mokyklos KK projekte vykęs mokytojų mokymasis, o kartu ir mokytojų kompetencijų stiprinimas, turėjo tiesioginės įtakos vykdomų veiklų kokybei. Vertintojų stebėtų pamokų analizė patvirtina, kad mokyklos pedagogų kompetencija yra tinkama ugdymo kokybės gerinimui bei mokyklos pažangai, VTP numatyto tikslo pasiekimui. |
| *Stiprieji mokyklos veiklos aspektai*  | * Optimalus išteklių paskirstymas ir tikslingas jų panaudojimas sudaro tinkamas sąlygas mokinių mokymuisi.
* Pedagogų kompetencija įgalinasiekti šiuolaikinės pamokos kokybės.
 |
| *Tobulintini mokyklos veiklos aspektai*  | * Mokymo(si) diferencijavimas ir individualizavimas, siekiant kiekvieno mokinio pažangos pamokoje.
 |

**4.2. Kaip stebimas mokyklos suplanuotų tobulinimo veiklų, pasirinktų veiklos tobulinimo priemonių ir būdų įgyvendinimo nuoseklumas ir tinkamumas mokinių ugdymosi pasiekimams gerinti?**

**4.2.1. Mokyklos suplanuotų tobulinimo veiklų, pasirinktų veiklos tobulinimo priemonių ir būdų įgyvendinimo stebėjimas / stebėjimo sistema**

Šakių „Varpo“ mokykloje KK projekto įgyvendinimo stebėseną vykdo mokyklos vadovai, šio projekto darbo grupė, pasitelkdama VKĮG. Vykdant stebėseną renkama ir analizuojama įvairi informacija: suplanuotų veiklų įgyvendinimo rezultatai pagal nusimatytus kiekybinius rodiklius; mokinių pažangumo ir įvairių pasiekimų patikrinimų duomenys; mokytojų pamokų savistabos bei kolegų stebėtų pamokų duomenys apie pamokų kokybę; veiklos kokybės įsivertinimo apklausų informaciją ir kt. Surinkti duomenys apibendrinami, analizuojami ir aptariami darbo grupės pasitarimuose. Projekto įgyvendinimo informacijos sklaida periodiškai vykdoma mokyklos interneto svetainėje; informacija keičiamasi TAMO dienyne, dalijamasi neoficialių individualių pokalbių metu, per socialinius tinklus. KK projekto metu keitėsi darbo grupės sudėtis, nes pradėjo dirbti naujos pavaduotojos ugdymui, tačiau projekto įgyvendinimui neigiamos įtakos tai neturėjo. Nors projektas yra baigiamojoje įgyvendinimo stadijoje ir dar nėra galimybių atlikti vertinimą pagal kokybinius rodiklius, tačiau surinkti duomenys rodo, kad mokykloje susitarta ir vykdoma KK projekto stebėsena yra tinkama užtikrinti sėkmingą projekto įgyvendinimą bei veiklų tęstinumą, kokybinių pokyčių pastovumą ir tvarumą.

**4.2.2. Mokyklos suplanuotų tobulinimo veiklų, pasirinktų veiklos tobulinimo priemonių ir būdų įgyvendinimo stebėjimo / stebėjimo sistemos vertinimas**

|  |  |
| --- | --- |
| **Rodiklis, vertinimo lygis** | **Vertinimo pagrindimas** |
| 1.1. Mokyklos pasiekimai ir pažanga, 2 lygis | Šakių „Varpo“ mokykloje mokinių rezultatų stebėsenos sistemingumas vidutiniškas; stebėsena visais lygmenimis vykdoma neblogai, o pažangos stebėsenos sistemingumas pamokoje vertinama kaip tobulintinas mokyklos veiklos aspektas:* mokyklos VTP numatyta, kad mokyklos administracija stebės bent po 2 kiekvieno dalyko mokytojo pamokas per pusmetį, tačiau dėl intensyvių mokymų ir laiko trūkumo, nutarta pakeisti į „savistabą“ ir „Kolega – kolegai“ modelį;
* mokykloje analizuojami apibendrinti mokinių pusmečių ir metiniai rezultatai, lankomumo ataskaitos; NMPP rezultatai ir pasiekimai aptariami Mokytojų tarybos posėdžiuose, metodinių grupių ir administracijos pasitarimuose. Mokyklos vadovai su mokytojais ir klasių vadovais kartą per pusmetį aptaria 5–8 klasių mokinių mokymosi rezultatus. Pradinių klasių mokytojai kartu su dėstančiais anglų kalbos, tikybos, etikos, muzikos mokytojais aptaria 1–4 klasių mokinių mokymosi rezultatus; taip numatomos sritys, kur mokiniams mokymuisi reikia skirti daugiau dėmesio;
* klasių vadovai kas pusmetį fiksuoja pažangos vertinimo lapuose kiekvieno mokinio mokymosi rezultatus ir stebi jų pokyčius. Pokalbyje su vertintojais mokiniai teigė, kad kiekvieną pusmetį kartu su klasių vadovais stebi savo mokymosi rezultatų pokyčius. Dalykų mokytojai mokinių pažangos stebėjimo sistemos neturi, tačiau neatsisako padėti – esant poreikiui rekomenduoja lankyti konsultacijas;
* mokinių pažangos stebėjimas pamokose nesistemingas. Pamokos aspekto „Kiekvieno mokinio pažanga ir pasiekimai“vertinimo moda – 2. Pažangos stebėjimas kaip stiprusis pamokos aspektas išskirtas 11 (14,9 proc.) pamokų, kaip tobulintinas – 32 (43,2 proc.) pamokose; 38 (51,4 proc.) stebėtose pamokose apibendrinimo ir rezultatų stebėjimo nebuvo arba buvo tik epizodinis, pavienių mokinių;
* mokyklos vidaus kokybės įsivertinime teiginiui „Mokykloje stebime ir analizuojame kiekvieno mokinio mokymosi rezultatus ir daromą pažangą“ pritaria apie pusė (52 proc.) mokytojų ir pavieniai (13 proc.) mokiniai.

Išanalizavę mokyklos dokumentus, pokalbiuose surinktą medžiagą, stebėtų pamokų protokolus, vertintojai daro išvadą, kad Šakių „Varpo“ mokykloje mokinių pasiekimų ir pažangos stebėsena pamokose nesisteminga. Šį aspektą mokyklai vertėtų sustiprinti, kad mokiniai gautų aiškią grįžtamąją informaciją apie savo asmeninę pažangą ir galėtų kryptingiau orientuoti savo mokymąsi.Šakių „Varpo“ mokyklos atskaitomybė yra paveiki. Mokykla tinkamai renka ir teikia informaciją apie KK projekto mokymus, vykdomas veiklas, mokinių pasiekimus:* mokykla paruošė veiklos tobulinimo ataskaitą už pirmuosius KK projekto vykdymo metus. Projekto veiklų įgyvendinimas atsispindi ir mokyklos direktoriaus 2022 m. veiklos ataskaitoje;
* mokyklos interneto svetainėje, socialiniuose tinkluose nuolat skelbiama informacija apie mokinių dalyvavimą ir jų pasiekimus olimpiadose, sporto varžybose, konkursuose. Įgyvendinant KK projektą mokytojams buvo organizuoti įvairūs mokymai, apie kuriuos informacija skelbiama mokyklos interneto svetainėje;
* mokyklos veiklos kokybės įsivertinimo duomenimis teiginiui „Mokykla viešina savo mokinių pasiekimus ir laimėjimus“ pritaria dauguma (77 proc.) mokytojų;
* pokalbyje su Mokyklos taryba dalyvavę tėvai teigė, kad mokyklos direktorius nuolat teikia informaciją apie KK projekto įgyvendinimą, mokyklos vykdomas veiklas, pokyčius;
* KK projekto viešinimui mokyklos veiklos tobulinimo plane numatyta ir bus įgyvendinta respublikinė konferencija, skirta pasidalinti mokinių pasiekimų gerinimo patirtimi.

Išanalizavę dokumentus ir pokalbiuose surinktą informaciją, išorės vertintojai daro išvadą, kad Šakių „Varpo“ mokykloje KK projekto įgyvendinimo metu sustiprėjo mokyklos bendruomenės atskaitomybė ir sėkmių viešinimas įvairioms interesų grupėms. |
| 3.1. Perspektyva ir bendruomenės susitarimai, 3 lygis  | Šakių „Varpo“ mokykloje sprendimų pagrįstumas KK projekto veiklų stebėsenai yra gerėjantis ir vertinamas kaip tinkamas:* KK projekto įgyvendinimo stebėseną vykdo projekto darbo grupė, mokyklos vadovai, taip pat į pagalbą pasitelkta VKĮG, kuriai pavesta atlikti veiklos kokybės projekto metu pokyčių tyrimus; pokalbių su mokyklos vadovais, darbo grupėmis metu nustatyta, kad rengiant projektą ir pradėjus jį įgyvendinti, pasitarimai ir aptarimai vykdavo periodiškai kiekvieną savaitę; šiuo metu grupės pasitarimai vyksta rečiau (vadovų teigimu, nėra poreikio rinktis kas savaitę), tačiau konkretus periodiškumas nėra nustatytas, pasitarimai kviečiami pagal poreikį; projekto eiga aptarinėjama ir metodinėse grupėse, neformaliuose mokytojų pokalbiuose;
* projekto įgyvendinimas stebimas ir vertinamas po kiekvienos VTP numatytos veiklos – kvalifikacijos tobulinimo renginių, priemonių įsigijimo, IT kabineto ar gamtamokslinės laboratorijos įrengimo; fiksuojamas kiekybinio rodiklio pasiekimas. Vertinami ir neplanuoti VTP įgyvendinimo pokyčiai dėl nenumatytų aplinkybių – vėluojantys terminai, pasikeitę įsigyjamų priemonių kainos ir kt. Įvertinus nenumatytus pokyčius, 2022 m. rugsėjo mėnesį VTP buvo pakoreguotas;
* VTP kaip viena iš stebėsenos priemonių buvo numatytas administracijos kiekvieno dalyko mokytojų pamokų stebėjimas ir grįžtamojo ryšio teikimas; projekto eigoje, pasikeitus mokyklos administracijai, buvo nuspręsta daugiau dėmesio skirti savistabai (mokytojų vestų pamokų įsivertinimas ir refleksija su vadovais) bei kolegų pamokų stebėjimui „Kolega – kolegai“; vadovų nuomone, šios priemonės (ypač pirmoji) pasiteisino, nes labiau įpareigojo mokytojus veiklos pokyčiams, stiprino jų įsipareigojimą bei didino pasitikėjimą mokytojais, o projekto veiklų stebėsenos kokybei neigiamos įtakos neturėjo;
* naujoji mokyklos administracija stiprina veiklos kokybės įsivertinimo procesus – projekto įgyvendinimo stebėsenai ir vertinimui pagal kokybinius rodiklius pasitelkta VKĮG; grupė atlieka suplanuotas mokytojų, mokinių ir mokinių tėvų apklausas. Mokytojų ir mokinių apklausos jau įvykę, duomenys apibendrinti ir pristatyti Mokytojų tarybai vasario mėnesio posėdyje, tėvų apklausą planuojama baigti gegužės mėnesio pabaigoje. Apibendrintų jau įvykusių apklausų duomenys rodo, kad diferencijavimas ir individualizavimas vis dar probleminės sritys, todėl Mokytojų tarybos posėdyje nutarta ir toliau „tobulinti ugdymo turinio diferencijavimą ir individualizavimą“ bei „aptarti kiekvieno mokinio individualią pažangą“;
* pasibaigus mokslo metams bus įvertinta projekto sėkmė ir pagal kitus kokybinius rodiklius – mokinių asmeninės pažangos ir mokymosi pasiekimų pokytį.

Vertinimo metu surinkti duomenys leidžia teigti, jog Šakių „Varpo“ mokykloje sprendimų pagrįstumas VTP įgyvendinimui yra tinkamas – užtikrinama KK projekto įgyvendinimo stebėsena bei projekto metu įvykusių pokyčių vertinimas pagal kiekybinius ir kokybinius rodiklius. |
| 3.2. Lyderystė, 3 lygis | Šakių „Varpo“ mokykloje pasidalyta lyderystė paveiki. Įgyvendinant KK projekto veiklas, mokyklos administracija tinkamai telkia bendruomenę siekti bendrų tikslų ir tai yra stiprusis mokyklos veiklos aspektas:* mokyklos veikloms planuoti ir įgyvendinti veikia darbo grupės. KK projekto plano rengimui ir jo įgyvendinimo stebėsenai sukurta darbo grupė, vėliau, pasikeitus direktoriaus pavaduotojoms ugdymui, pakeista; dabar VTP įgyvendina ir stebėseną vykdo darbo grupė, kurią sudaro direktorius, pavaduotoja ugdymui, pradinių klasių mokytoja ir specialioji pedagogė;
* mokyklos vadovai atvirai bendrauja su bendruomene (veiklos kokybės įsivertinimo ataskaitoje tai įvardyta mokyklos stiprybe), mokyklai svarbius sprendimus priima tariantis su įvairiomis veikiančiomis darbo grupėmis. Pokalbyje su VKĮG ir KK darbo grupėmis paaiškėjo, kad mokytojams leidžiama rinktis kokioje grupėje dirbti ir tik tada darbo grupės tvirtinamos įsakymu;
* mokykloje skatinama ugdytis lyderystės gebėjimus. Visiems bendruomenės nariams sudaromos sąlygos rodyti iniciatyvą, prisiimti atsakomybę už iniciatyvas, siūlymus ir jų įgyvendinimą – veiklos kokybės įsivertinimo duomenimis, tai yra mokyklos stiprybės. Mokinių tarybos nariai inicijavo mokyklos uniformų keitimą – atsisakė švarkų, o vietoje jų pasirinko džemperius; mokinių iniciatyva mokykloje organizuojami įvairūs renginiai: pižamų diena, naktis mokykloje, karnavalas, talentų šou, šokių vakarai 5–8 klasių mokiniams ir kt.

Išanalizavę dokumentus, apibendrinę pokalbių metu surinktą informaciją, vertintojai daro išvadą, kad Šakių „Varpo“ mokykloje skatinamos įvairių bendruomenės grupių iniciatyvos, atsižvelgiama į siūlymus; tai stiprina bendruomenės narių įsipareigojimus, skatina iniciatyvas bei užtikrina mokyklos pažangą ir KK projekto įgyvendinimo sėkmę. |
| 3.4. Veikimas kartu, 3 lygis | Šakių „Varpo“ mokykloje bendradarbiavimo kultūra gera. Mokyklos bendruomenės santykiai grindžiami geranoriškumu ir pagarba vienas kitam, bendro rezultato siekiu:* mokyklos Strateginiame veiklos plane 2022–2024 m. viena iš išvardintų vertybių yra bendradarbiavimas; vertybes atliepia ir mokyklos vizija;
* mokykloje nuolat veikia Mokyklos, Mokytojų, Mokinių tarybos, Vaiko gerovės komisija, veiklos kokybės įsivertinimo, dalykų metodinės grupės. Šiais mokslo metais nuspręsta sukurti Metodinę tarybą, kurią sudaro metodinių grupių pirmininkai;
* pokalbyje su Metodine taryba paaiškėjo, kad ši naujai sukurta grupė siekia metodinių grupių, mokytojų tarpusavio bendradarbiavimo, bendrų susitarimų ir reikalavimų, kurie padėtų mokyklai siekti geresnių rezultatų ir pokyčių;
* veiklos kokybės įsivertinimo ataskaitos duomenimis, mokyklos stiprybė yra tai, kad mokyklos bendruomenė laiko save viena komanda, kuri siekia bendrų tikslų. Pokalbyje su administracija paaiškėjo, kad mokytojų bendradarbiavimo suaktyvėjimui teigiamos įtakos turėjo KK projekto rengimas ir įgyvendinimas.

Vertintojų surinktais duomenimis bendradarbiavimas Šakių „Varpo“ mokykloje paveikus ir daro teigiamą poveikį KK projekto veiklų įgyvendinimui ir mokyklos pažangai. |
| 3.6. Mokyklos tinklaveika, 3 lygis | Šakių „Varpo“ mokyklos tinklaveika yra tinkama, o atvirumas – stiprusis mokyklos veiklos aspektas:* mokykla, siekdama asmenybės brandos, bendrųjų ir dalykinių kompetencijų bei ugdymosi pažangos, supranta bendradarbiavimo su kitomis mokyklomis bei institucijomis svarbą;
* iš mokyklos dokumentų, pokalbių su mokiniais tapo aišku, kad Šakių „Varpo“ mokykla tikslingai bendradarbiauja su daug įvairių institucijų (VšĮ ,,Ridikėlių mokyklėle“, VšĮ paramos vaikams centru, VšĮ „Gelbėkit vaikus“ organizacija, VšĮ ,,Gyvenimo universitetas LT“, VšĮ ,,Robotikos akademija“, VšĮ ,,Baltijos jūrų skautai“ ir kt.). Mokykla bendradarbiauja su Marijampolės, Jurbarko, Prienų, Raseinių, Kretingos, Kauno švietimo pagalbos institucijomis, įvairiomis leidyklomis, Vytauto Didžiojo universitetu. Bendradarbiavimas su švietimo pagalbos institucijomis ir leidyklomis mokytojams suteikė galimybę visapusiškai tobulinti kompetencijas. Kviesti lektoriai mokykloje ir nuotoliniu būdu skaitė pranešimus aktualiomis temomis mokytojams, tėvams, mokiniams;
* kartą per mėnesį KK projekto eiga viešinama mokyklos tinklalapyje ([www.varpas.lt](http://www.varpas.lt)), socialinio tinklo „Facebook“ mokyklos paskyroje, KK projektui prasidėjus ir jam pasibaigus – rajono spaudoje;
* mokykla dalyvauja kokybės siekiančių mokyklų ir Lietuvos iniciatyvių mokyklų klubų, pagrindinių mokyklų asociacijos veiklose. Tęsiasi bendradarbiavimas su kitomis švietimo institucijomis: Šakių „Žiburio“ gimnazija, Šakių ikimokyklinio ugdymo mokykla „Maži žingsneliai“, Šakių meno mokykla, Kauno maisto pramonės ir prekybos mokymo centru, Raseinių Šaltinio progimnazija. Bendradarbiaudami su šiomis institucijomis mokiniai ir mokytojai dalijasi patirtimi, įgyja bendravimo, bendradarbiavimo patirties, mokiniai ugdosi socialines, komunikavimo, pažinimo, iniciatyvumo ir kūrybingumo, karjeros ir asmenines kompetencijas;
* gyvendinant KK projektą pasirašytos sutartys su UAB ,,Refleksija“ ir UAB ,,Forward education tools“; bendradarbiaujant su jomis tobulinama mokytojų kvalifikacija, pamokose pradėta naudoti nauja skaitmeninė mokomoji medžiaga bei skaitmeninės mokymo(si) programos. Taip pat iš KK projekto lėšų, siekiant gerinti ugdymo(si) kokybę, organizuota respublikinė pradinių klasių konferencija „Šiuolaikinės pamokos vadyba ir aktyvus kiekvieno mokinio mokymasis“, kurioje dalyvavo svečiai iš Raseinių „Šaltinio“ progimnazijos, Joniškio r. Skaistgirio gimnazijos, Vilkaviškio r. Pilviškių „Santakos“ gimnazijos, Jurbarko Naujamiesčio gimnazijos, Šakių rajono mokyklų (Lukšių Vinco Grybo gimnazijos, Gelgaudiškio pagrindinės mokyklos, Kidulių pagrindinės mokyklos, Griškabūdžio gimnazijos). Konferencijos metu mokytojai dalinosi gerąja patirtimi, naujausiais mokymo metodais, džiaugėsi patirtomis sėkmėmis;
* iš pokalbių su mokyklos vadovais aišku, kad nuolat palaikomi ryšiai su žymiais Lietuvos žmonėmis – buvusiais mokyklos mokiniais, kurie bent kartą per mėnesį pakviečiami į mokyklą pabendrauti su mokiniais; tokiais susitikimais stiprinama mokinių motyvacija mokytis, siekti asmeninių tikslų.

Remdamiesi sukauptais duomenimis vertintojai teigia, kad Šakių „Varpo“ mokyklos tinklaveika svariai prisideda prie nusimatytų tikslų siekimo, partnerystės planuojamos ir panaudojamos tinkamai mokinių bendrųjų ir dalykinių kompetencijų ugdymui(si), pasiekimų gerinimui. |
| *Stiprieji mokyklos veiklos aspektai*  | * Pasidalyta lyderystė užtikrina veiklos pokyčių tvarumą.
* Mokyklos atvirumas skatina veiklos kokybės kaitą.
 |
| *Tobulintini mokyklos veiklos aspektai*  | * Mokinių pasiekimų ir pažangos stebėsenos sistemingumas pamokoje.
 |

**4.3. Kaip mokyklos nusimatyti veiklos vertinimo rodikliai, jų aiškumas padeda įsivertinti veiklos pokytį ir stebėti poveikį mokyklos pažangai?**

**4.3.1. Mokyklos nusimatyti veiklos vertinimo rodikliai**

Šakių „Varpo“ mokyklos veiklos tobulinimo plane numatyto tikslo, uždavinių bei veiklų įgyvendinimo sėkmingumui pamatuoti ir įvertinti pasirinkti kiekybiniai ir kokybiniai rodikliai yra aiškūs, KK darbo grupės nariams suprantami ir pamatuojami. Kokybiniai rodikliai skirti pamatuoti mokyklos veiklos kokybės pokytį, pasiektus rezultatus bei mokinių padarytą asmeninę pažangą. Vertinimo metu surinkti duomenys leidžia teigti, jog mokyklos pasirinkti kiekybiniai ir kokybiniai rodikliai tinkami projekto įgyvendinimo sėkmei pamatuoti: periodiškai naudojami kiekybiniai rodikliai (mokytojų dalyvavimas kvalifikacijos tobulinimo renginiuose; modernizuotos mokytojų darbo vietos, įsigytos priemonės, įrengtas IT kabinetas, įrengta laboratorija, konsultacinių valandų skaičius ir kt.) leidžia įvertinti įvykdytų veiklų rezultatus; projekto pabaigoje kokybiniai rodikliai (apklausų metu fiksuotų duomenų pokyčiai, mokinių asmeninės pažangos pokytis, mokinių mokymosi rezultatų pagerėjimas ir kt.) sudarys galimybes tinkamai įvertinti mokyklos bendrą bei mokinių individualią pažangą, projekto įgyvendinimo rezultatus, jo poveikį mokyklos ugdymo(si) kokybės kaitai.

**4.3.2. Mokyklos nusimatytų veiklos vertinimo rodiklių turinio ir jų naudojimo vertinimas**

|  |  |
| --- | --- |
| **Rodiklis, vertinimo lygis** | **Vertinimo pagrindimas** |
| 1.1. Mokyklos pasiekimai ir pažanga, 2 lygis | Šakių ,,Varpo“ mokyklos rezultatyvumas vertinamas gerai. Vizito mokykloje metu surinkti duomenys rodo, kad įgyvendinant KK veiklos tobulinimo planą yra daroma pažanga, o numatyti vertinimo rodikliai padeda ją pasimatuoti:* KK veiklos tobulinimo plano tikslas orientuotas į mokinių pažangą – siekti mokinių asmeninės pažangos; įgyvendinant KK projekto veiklas pasiekta nedidelių ugdymo(si) rezultatų pokyčių: VTP numatyti mokinių mokymosi pasiekimai pagal pasiekimų lygius 5–8 kl. pagerėjo – aukštesniuoju lygiu 2022–2023 m. I pusmečio buvo 28,13 proc., o 2021–2022 m. metinis įvertinimas – 21,0 proc. Sumažėjo mokinių, nepasiekusių patenkinamo lygio 5–8 kl.: 2021–2022 m. metiniame įvertinime buvo 1,5 proc., o 2022–2023 m. I pusmečio įvertinime – 0,5 proc. Lyginant tarpinius pamatavimus tarp 2021–2022 m. m. II pusmečio ir 2022–2023 m. m. I pusmečio visi įvertinimai pagal pasiekimų lygius 5–8 kl. pagerėjo: aukštesniuoju lygiu mokosi 28,13 proc. (2022 m. II p. – 22,66 proc.); pagrindiniu – 65,25 proc. (2022 m. II p. – 50,60 proc.); patenkinamu – 6,15 proc. (2022 m. II p. – 16,01 proc.); nepatenkinamu – 0,47 proc. (2022 m. II p. – 22,66 proc.). Žymesnių pokyčių 1–4 kl. mokinių mokymosi rezultatuose nepastebėta;
* pokalbyje su Mokyklos taryba tėvai patikino, kad yra patenkinti mokyklos priimamais sprendimais dėl mokinių pasiekimų ir pažangos, numatytų ir įgyvendinamų priemonių (trišaliai pokalbiai – mokinys, tėvai, mokytojas; kiekvieno mokomojo dalyko konsultacijos visiems pageidaujantiems) veiksmingumu;
* kiekvieno mokinio pasiekimų ir pažangos stebėtose pamokose apibendrintas vertinimų vidurkis – 2,61 (moda – 2) iš 4; labai gerai buvo įvertinta 11 (14,9 proc.) pamokų, gerai – 23 (31,1 proc.) pamokos. Rezultatyvumą pamokoje kaip stiprųjį aspektą vertintojai fiksavo 7 (9,5 proc.) pamokose, o kaip tobulintiną – 6 (8,1 proc.). Pradinio ugdymo pakopoje besimokančių mokinių pasiekimų ir pažangos vertinimo vidurkis (2,89) yra didesnis už pagrindinio ugdymo pakopoje besimokančių mokinių vidurkį (2,52);
* mokiniai aktyviai dalyvauja įvairiose rajoninėse olimpiadose ir konkursuose, sportinėse varžybose ir laimi prizines vietas. 2022 m. olimpiadose ir konkursuose dalyvavo 113 mokinių, iš kurių 51,3 proc. laimėjo prizines vietas, o sportinėse varžybose iš 149 dalyvių prizines vietas laimėjo 85 (57,1 proc.) mokinių.

Apibendrinę surinktus duomenis, vertintojai daro išvadą, kad Šakių „Varpoׅ“ mokyklos mokinių pasiekimai yra geri. Dalyvavimas KK projekte, mokinių mokymosi stebėsena turi teigiamą poveikį mokinių kompetencijų ugdymui, mokymosi pasiekimų gerinimui, o vertinimo rodikliai įgalina pažangą pamatuoti.Pasiekimų ir pažangos pagrįstumas pamokose neišskirtinis, todėl tikslinga šį aspektą stiprinti ir toliau: * iš vertintojų 74 stebėtų ir vertintų pamokų fiksuotas toks pamokos aspekto „Vertinimas ugdant“apibendrintas vertinimas: labai gerai vertinta 8,9 proc.; gerai – 44,6 proc.; patenkinamai – 36,5 proc. pamokų; vertinimo vidurkis – 2,82 (moda – 3). Kaip stiprusis pamokos aspektas išskirtas 32,0 proc. pamokų. 37,8 proc. pamokų aspektas „Pasiekimų ir pažangos pagrįstumas“ įvardintas kaip tobulintinas pamokos aspektas – vertinimo kriterijai buvo nepakankamai aiškūs, pamokoje neaptarti, grįžtamasis ryšys pamokoje nepaveikus;
* KK projekto metu mokykla įsigijo mokinių įsivertinimo, reflektavimo programėlę „Reflectus“, kurios pagalba mokytojai skatina mokinius įsivertinti savo darbą pamokoje atsakant į pateiktus klausimus. Mokytojai turi galimybę patys savo nuožiūra sukurti klausimus. Kai kuriose pamokose stebėta šios programėlės naudojimas, tačiau retai kartu su mokiniais buvo aptariami gauti rezultatai. Mokinių įsivertinimas pamokoje organizuojamas, tačiau nepakankamai apgalvotas ir tikslingas, o gauti rezultatai aptariami nesistemingai;
* aukščiausias pasiekimų ir pažangos vertinimo vidurkis (3,25) fiksuotas meninio ugdymo ir technologijų pamokose, nedaug žemesnis (3,00) – matematikos pamokose. Veiksmingas vertinimo strategijų taikymas stebėtas aukštesnę kvalifikacinę kategoriją įgijusių (mokytojų metodininkų) mokytojų pamokose – 2,88. Vertinimo savaitę stebėtose pamokose vyravo formuojamasis vertinimas; mokytojai stebėjo mokinių veiklą, klausinėjo juos žodžiu, gautą vertinimo informaciją fiksavo visai klasei bendromis arba individualiomis pastabomis, tačiau dažnai tai vyko nepakankamai sistemingai;
* vertinimo metu 74 stebėtų pamokų duomenimis, vertinimo strategijų taikymas reikšmingas siekiant įtvirtinti mokinių mokymąsi, tad jo kokybė priklauso ir nuo mokymo(si) paradigmos (žr. 1 priedą, 2 pav.). Tradicinės mokymo paradigmos pamokose mokytojai ne visada mokiniams teikė informaciją apie mokinių daromą pažangą; tai vyko nesistemingai, neskatino reflektuoti, aptarti pasiekimus ir dažnai trūko vertinimo ir įsivertinimo kriterijų, retai buvo taikomas mokinius motyvuojantis kaupiamasis vertinimas.

Apibendrinę vertinimo metu surinktus duomenis, vertintojai daro išvadą, kad Šakių „Varpo“ mokyklos pasiekimų ir pažangos pagrįstumas yra tobulintinas veiklos aspektas. Tikėtina, kad aiškūs vertinimo kriterijai ir jų aptarimas pamokoje, tikslingas mokinių į(si)traukimas pamokoje į mokymosi pasiekimų įsivertinimą, pasiektų rezultatų apmąstymą, darytų dar didesnį poveikį mokinių asmeninės pažangos augimui, motyvuotų ir skatintų prisiimti didesnę atsakomybę už savo mokymąsi. |
| 3.2. Lyderystė, 3 lygis | Šakių „Varpo“ mokykloje lyderystė mokymuisi potenciali. Mokyklos administracija tinkamai telkia bendruomenę pokyčiams, inovacijoms ugdyme, skatina pedagogų profesinį tobulėjimą:* mokykla stipri savo kultūriniu, meniniu ugdymu, o dalyvavimas KK projekte padeda stiprinti skaitmeninio raštingumo kompetencijas. Projekto lėšomis įrengtos klasės ir įsigytos priemonės padeda įdomiau ir šiuolaikiškiau organizuoti ugdymo procesą. Pokalbio su Mokinių taryba metu paaiškėjo, kad toks pokytis yra: mokinių teigimu, pamokos tapo įvairesnės, įdomesnės, patrauklesnės;
* mokyklos vadovai palaiko ir skatina mokytojų profesinį tobulėjimą, sudaro galimybes tobulinti kvalifikaciją įvairiuose kursuose. Šiais mokslo metais 2 mokytojai planuoja siekti aukštesnės kvalifikacijos. KK projekto lėšomis mokykloje dirba 4 mokytojos padėjėjos; dvi iš jų, administracijos paskatintos, planuoja rinktis studijuoti pedagogikos mokslus;
* mokyklos vadovai su mokytojais analizuoja ir aptaria mokinių mokymosi rezultatus ir pažangą (žr. 1.1. rodiklio aprašymą, psl. 11)*.* Pokalbio su Mokinių taryba metu buvo teigiama, kad mokiniai gali užeiti pasitarti įvairiais klausimais pas direktorių, pavaduotojas ugdymui.

Išanalizavę pokalbiuose ir dokumentuose surinktą informaciją, vertintojai daro išvadą, kad Šakių „Varpo“ mokyklos vadovai lanksčiai telkia bendruomenę pokyčiams ir inovacijoms, skatina stebėti ir vertinti pokyčius ir prisiimti atsakomybę už mokyklos pažangą. |
| 3.8. Nuolatinis profesinis tobulėjimas, 3 lygis | Šakių „Varpo“ mokykloje mokytojų asmeninis profesinis reiklumas sau paveikus:* iš pokalbių su mokyklos administracija, Metodine taryba, atlikus metodinių grupių posėdžių protokolų analizę galima daryti išvadą, kad mokytojai siekia tobulinti savo profesines kompetencijas, bendradarbiauti tarpusavyje, dalytis patirtimi. Kiekvienais metais mokytojai vykdo savo veiklos analizę, ją aptaria metodinėse grupėse; aptarimuose dalyvauja mokytojo veiklą kuruojantis administracijos atstovas. Šių aptarimų metu peržvelgiamos mokytojo darbo sėkmės, trukdžiai, kvalifikacijos tobulinimas, dalyvavimas darbo grupėse, įvairiose veiklose ir mokinių pasiekimai konkursuose, olimpiadose ir kt.;
* daugelis mokytojų įžvelgia naudą lankytis kitų dalykų mokytojų pamokose – gali atrasti jose naujų mokymo metodų ir būdų; tačiau lankymuisi kolegų pamokose sudėtinga atrasti laiko dėl pamokų tvarkaraščio. Mokykloje yra susitarta dėl savo veiklos savistabos: analizuoja pasiruošimą pamokai, kaip pavyko įgyvendinti suplanuotas veiklas pamokose, bei atlieka refleksiją po pamokos. Kiekvienas mokytojas analizuoja savo pamoką ir pildo savistabos pamokų protokolus. Dalis mokytojų pripažįsta, kad tai yra tikslinga veikla, kuri padeda planuotis pamoką ir tolesnius žingsnius, tačiau užima pakankamai daug laiko;
* vertintojai stebėdami pamokas vizito metu matė profesionalų mokytojų darbą ir apibendrinus visas vertinimo metu stebėtas pamokas pastebėta, kad daugelis vertinimo aspektų įvertinti gerai (moda – 3, išskyrus vieną aspektą „Kiekvieno mokinio pažanga ir pasiekimai“, kurio moda – 2); dviejuose trečdaliuose stebėtų pamokų vertintojai fiksavo, jog mokytojai bandė dirbti arba dirbo šiuolaikiškai (žr. 1 priedą, 2 pav.).

Apibendrinę surinktus duomenis, vertintojai daro išvadą, kad Šakių „Varpo“ mokyklos mokytojų asmeninis profesinis reiklumas sau yra paveikus siekiant suplanuotų tikslų KK projekte, nes mokytojai ir mokyklos vadovai tinkamai naudojasi įvairiomis galimybėmis tobulėti: dalyvauja kvalifikacijos tobulinimo seminaruose, organizuoja mokymus mokykloje, dalinasi vertinga patirtimi, mokosi vieni iš kitų bei analizuoja ir įsivertina savo veiklą.  |
| *Stiprieji mokyklos veiklos aspektai*  | Šioje dalyje neišryškėjo. |
| *Tobulintini mokyklos veiklos aspektai* | * Vertinimo kriterijų aiškumas ir jų aptarimas pamokoje.
* Tikslingas mokinių pasiekimų ir pažangos įsivertinimas pamokoje.
 |

**4.4. Kaip užtikrinamas veiklų, lemiančių mokinių pažangą ir pasiekimus, tvarumas?**

**4.4.1. Veiklų, lemiančių mokyklos mokinių pažangą ir pasiekimus, tvarumas**

Apibendrinus vertinimo metu surinktą informaciją darytina išvada, jog Šakių „Varpo“ mokykloje yra tinkamos sąlygos tinkamos sąlygos pažangos tvarumui užtikrinti. Mokyklos vizija ir veiklų kryptingumas dera su KK projekto tikslais ir uždaviniais, orientuota į mokinių asmeninę pažangą ir pasiekimų gerėjimą. Lyderystė, bendradarbiavimo kultūra, vadovų bei bendruomenės narių įsipareigojimas susitarimams, projekto metu pradėtos ir nuosekliai įgyvendinamos veiklos užtikrina jų tęstinumą ir projektui pasibaigus. Pedagogų profesinis tobulėjimas skatina mokyklos pažangą, ugdymo(si) kokybės gerinimą bei sudaro sąlygas pažangos pastovumui.

**4.4.2. Veiklų, lemiančių mokyklos mokinių pažangą ir pasiekimus, tvarumo vertinimas**

|  |  |
| --- | --- |
| **Rodiklis,** **vertinimo lygis** | **Vertinimo pagrindimas** |
| 3.1. Perspektyva ir bendruomenės susitarimai, 3 lygis | Šakių „Varpo“ mokyklos planų gyvumas tinkamas.Vertinimo metu surinkti duomenys leidžia teigti, kad mokykla, įgyvendindama KK veiklas, šioje srityje padarė pažangą, tai sudaro geras sąlygas veiklų tęstinumui ir pasibaigus projektui:* mokykloje parengtas KK VTP prisidėjo prie mokyklos pažangos skatinimo. Rengiant planą atsižvelgta į išorinio vertinimo ataskaitoje pateiktas išvadas bei rekomendacijas, mokinių pasiekimų ir pažangos rezultatus ugdymo procese, NMPP rezultatus ir veiklos nukreiptos į mokinio aukštesnių rezultatų siekimą. Suplanuotos veiklos nukreiptos į mokinių asmeninės pažangos siekį, mokymosi pasiekimų gerinimą, pedagogų profesinį bei asmeninį tobulėjimą ir mokyklos išteklių šiuolaikiniam ugdymo procesui gausinimą;
* iš pokalbių su Metodinės tarybos nariais, administracija bei atlikus metodinių grupių protokolų analizę galima teigti, kad daugelis mokyklos bendruomenės narių bendradarbiauja kasdieninėje veikloje priimant sprendimus bei atsakingai dalyvauja įgyvendindami išsikeltus tikslus ir uždavinius, tiki, kad galės tęsti pradėtas veiklas ir pasibaigus KK projektui;
* atlikus mokyklos 2022–2024 m. strateginio, 2022, 2023 m. veiklos ir 2021–2022 ir 2022–2023 m. m. ugdymo planų analizę vertintojai pastebėjo, kad planų tikslai, uždaviniai ir juose suplanuotos veiklos yra nuoseklios ir tarpusavyje derančios. Planus rengia darbo grupės ir į jų rengimą įsitraukia mokiniai, mokytojai ir tėvai. Remdamiesi administracijos teigimu bei išanalizavę metodinių grupių protokolus, vertintojai daro išvadą, kad rengiant planus mokykloje yra tariamasi: atliekama apklausa, renkama informacija bei pasiūlymai iš visų mokyklos bendruomenės narių;
* mokykloje kiekvienais metais analizuojami KK veiklos tobulinimo, metiniai veiklos ir ugdymo planai, aptariami tarpiniai įgyvendinimo rezultatai bei mokinių mokymosi bei asmeniniai pasiekimai mokykloje ir už jos ribų. Strateginio plano stebėsenos, jo tarpinio koregavimo nėra numatyta, tačiau kasmet rengiama veiklos ataskaita padeda įvertinti strateginio plano įgyvendinimo sėkmingumą ir sudaro sąlygas atlikti koregavimą. Analizuodama tarpinius projekto KK duomenis, mokykla aiškiai įvardija tolesnes veiklas ir pagal poreikį atlieka pakeitimus. Tai leidžia daryti prielaidą, kad mokykla potenciali pasiekti KK projekto nusimatytus rezultatus.

Apibendrinę surinktus duomenis, vertintojai daro išvadą, kad Šakių „Varpo“ mokyklos planų gyvumas orientuotas į mokinių pasiekimų ir pažangos gerinimą, ugdymo proceso tobulinimą bei tinkamų ugdymosi sąlygų sudarymą; rengiant ir įgyvendinant mokyklos planus tariamasi dėl jų tvarumo užtikrinimo. Tobulinimo kultūra yra gera ir nukreipta į KK projekto įgyvendinimo sėkmę:* pagal KK projekto numatytas veiklas vyko mokymai ,,Ugdymo proceso diferencijavimas ir individualizavimas klasėje: teorija ir praktika“ ir ,,Individualizavimas ir diferencijavimas ugdymo procese“, kurių metu mokytojai susipažino su galimybėmis individualizuoti ir diferencijuoti ugdymą atsižvelgiant į mokinių poreikius ir galimybes, buvo pristatyti šeši diferencijavimo modeliai bei jų taikymas ugdymo procese. Apie mokyklos mokytojų įgytų žinių taikymą vertintojai fiksavo stebėtų pamokų protokoluose (žr. rodiklio 2.1. aprašymą, psl. 5). Mokyklos KK komanda tikisi, kad ši KK projekto lėšomis finansuojama veikla suteiks galimybę ir toliau stiprinti diferencijuotą ir individualizuotą mokymą(si) ir tai bus dar vienas žingsnelis link geresnės kiekvieno mokinio asmeninės pažangos;
* KK projekto dėka mokyklos mokytojai turėjo galimybę susipažinti su Forvardo mokykloje sukurtu netradicinio ugdymo modeliu, išmoko naudotis ir praktiškai naudoja mokymosi platformą ,,Scoolsy“ ir mobiliąją programėlę ,,Reflectus“. Mokyklos matematikos, istorijos, gamtos mokslų, lietuvių ir anglų kalbų mokytojai ir dalis 6–7 kl. mokinių dalyvavo praktiniuose mokymuose apie darbą internetinėje mokymosi sistemoje „Scoolsy“. Mokytojų, Metodinės tarybos ir administracijos nuomone, ši sistema yra naudinga mokinių žinių spragoms šalinti ir būtų tikslinga ją naudoti nuo pirmos arba penktos klasės;
* pagal KK projekto veiklos tobulinimo planą, siekiant įveiklinti įrengtą IT kabinetą, vyko mokymai mokytojams: 1–8 klasių mokytojai mokėsi aplinkos „NetSupport School“ naudojimo valdant kompiuterius ir mokinių veiklą, o 1–4 klasių – „Informatika pradiniame ugdyme. Planšečių naudojimas“; šiuos mokymus vedė mokyklos IT ir pradinių klasių mokytojos;
* mokykloje vykdoma ugdymo proceso stebėsena, pasirengta pamokos stebėjimo forma, atsižvelgiant į vykdomos stebėsenos tikslą; stebėtos pamokos aptariamos su administracija ir metodinėse grupėse, išskiriami stiprieji ir tobulintini pamokos aspektai.

Apibendrinus surinktus duomenis daroma išvada, kad Šakių „Varpo“ mokyklos tobulinimo kultūra tinkamai nukreipta į KK projekto įgyvendinimą ir tai padeda užtikrinti sėkmingų veiklų tvarumą. |
| 3.2. Lyderystė, 3 lygis | Šakių „Varpo“ mokyklos įsipareigojimai susitarimams geri. Mokyklos vadovai tinkamai demonstruoja mokyklos vertybes, imasi iniciatyvos telkti bendruomenę strategijai kurti ir įgyvendinti:* mokyklos bendruomenė siekė dalyvauti KK projekte, nes projektas padeda įgyvendinti mokyklos strateginius siekius – rašydami VTP derino prie jau parengto Strateginio veiklos plano 2022–2024 m., jo uždavinių;
* pokalbiuose Mokyklos, Mokinių, Metodinės tarybų, VKĮ ir KK darbo grupių nariai teigė, kad KK projekto lėšomis įgyvendinami pokyčiai prisideda prie ugdymo(si) kokybės gerinimo; bendruomenės nariai džiaugėsi nauja kompiuterių klase, pradiniame ugdyme naudojamomis planšetėmis, gamtos mokslų laboratorija, kitomis priemonėmis, mokytojų padėjėjų etatais ir kt.;
* mokyklos bendruomenė pasitiki formaliais lyderiais. Pokalbiuose su Mokyklos, Mokinių, Metodine tarybomis, VKĮG, KK projekto darbo grupe mokyklos lyderiais visi įvardino vadovus – inicijuojančius pokyčius, skatinančius siekti ugdymo(si) proceso modernizavimo, aukštesnės mokymo kokybės bei geresnių mokymosi rezultatų.

Išanalizavę surinktą informaciją vertintojai daro išvadą, kad įsipareigojimai susitarimams Šakių „Varpo“ mokykloje paveikūs, orientuoti siekti KK projekto įgyvendinimo ir tęstinumo. |
| 3.8. Nuolatinis profesinis tobulėjimas, 3 lygis | Atkaklumas ir nuoseklumas Šakių „Varpo“ mokykloje yra paveikus. Vertinimo metu surinkti duomenys leidžia teigti, kad nuolatinis atkaklumas ir nuoseklumas sudaro sąlygas mokyklos pažangai bei mokinių kompetencijoms ugdyti:* Šakių ,,Varpo“ mokyklos Strateginio veiklos plano 2022–2024 m. situacijos analizėje įvardyta ,,Numatomos sąlygos šiuolaikinės mokyklos kūrimui, galimybės mokytojams nuolat tobulinti kvalifikaciją, didinti šiuolaikinių technologijų išmanymą, perimti pozityvią patirtį“;
* pokalbiuose su Metodine taryba, mokytojais, administracija išsiaiškinta, kad mokytojai turi viziją kaip gerai dirbti, tikslingai mokosi, įgytas žinias taiko ugdymo procese ir analizuoja savo veiklą. Mokyklos mokytojai pasinaudoja įvairiomis galimybėmis mokytis: dalyvaudami seminaruose, kursuose, projektuose; savivaldžiai, siekdami šiuolaikiškumo; patirtinio mokymosi būdu – iš kolegų savo mokykloje ir kitose šalies mokyklose (žr. 3.1. rodiklio aprašymą, psl. 19–20);
* Metodinių grupių protokolų analizės duomenimis, pokalbio su Metodinės tarybos nariais ir administracija metu išsiaiškinta, kad mokytojai lankosi vieni kitų pamokose, aptaria stebėtas pamokas, dalijasi metodine medžiaga, pastebėjimais ir išbando praktikoje kolegų pasiūlytus ugdymo būdus ir metodus.

Apibendrinę pateiktus duomenis, vertintojai daro išvadą, kad Šakių „Varpo“ mokykloje atkaklumas ir nuoseklumas yra paveikus siekiant suplanuotų tikslų KK projekte ir daro reikšmingą įtaką mokyklos pažangai, mokinių kompetencijų ugdymui bei užtikrina tvarumą.  |
| *Stiprieji mokyklos veiklos aspektai* | Šioje dalyje neišryškėjo. |
| *Tobulintini mokyklos veiklos aspektai* | Šioje dalyje neišskirti. |

**5. REKOMENDACIJOS DĖL MOKYKLOS PAŽANGOS KRYPTINGUMO IR VEIKLOS TVARUMO UŽTIKRINIMO**

* patobulinti kvalifikaciją mokinių vertinimo, refleksijos organizavimo, grįžtamojo ryšio teikimo bei ugdymo diferencijavimo, individualizavimo, suasmeninimo pamokoje srityse; įgyjamas žinias nuosekliai taikyti pamokose;
* pamokose numatyti ir aptarti su mokiniais aiškius, konkrečius į(si)vertinimo kriterijus, daugiau dėmesio ir laiko skirti mokinių įsivertinimui, refleksijai, asmeninių rezultatų aptarimui; reflektuojant mokymąsi analizuoti vertinimo informaciją ir ją naudoti mokymo(si) koregavimui;
* tęsti ugdymo(si) ir užduočių diferencijavimo, individualizavimo ir suasmeninimo pamokose tobulinimą – veiksmingiau atsižvelgti į mokinių mokymosi skirtybes pamokose, sudaryti galimybes rinktis skirtingo sudėtingumo užduotis, priimtiniausius mokymosi būdus ir priemones, skirti daugiau dėmesio gabių mokinių įsitraukimui į ugdymo(si) procesą.

**Priedai**

**1 pav. Stebėtų pamokų kokybės įvertinimo vidurkių pasiskirstymas pagal mokytojų kvalifikacines kategorijas** **(max.=4)**

**2 pav. Stebėtų pamokų skaičius (proc.) pagal ugdymo paradigmą**